Viszonylag könnyen átverhető az arcfelismerő - iPon - hardver és szoftver hírek, tesztek, webshop, fórum
Viszonylag könnyen átverhető az arcfelismerő
Ezt állítja - és bizonyítja is - a BKIS, egy vietnám biztonságtechnikai cég. A Toshiba, az ASUS és a Lenovo laptopjairól egyaránt szemléltették, hogy az arcfelismerő rendszerük különösebb gond nélkül átverhető egy megfelelően preparált fényképpel.
{{ "2008-12-03T17:30:00+01:00" | humanReadableDate(true) }}
Amikor egy laptop arcfelismerő rendszere első alkalommal "ismerkedik meg" a gazdája arcával, főként bizonyos kulcsfontosságú területeket néz meg jól - így például a szemeket vagy a szembetűnőbb arcjellegzetességeket. Ennek megfelelően, ha akár egy nem is túl jó minőségű fényképet megfelelően átdolgoz az ember úgy, hogy ezeket a kulcsfontosságú területeket jobban kihangsúlyozza, és eljátszik egy kicsit a kontraszttal, máris becsaphatja a rendszert.
A demonstrációhoz a BKIS egy technikusa Dong Ngo-t, a CNET egyik emberét kérte fel. A technikus lefényképezte Ngo-t, majd egy különleges algoritmus segítségével átdolgozta a képet, ami így már szinte nem is emlékeztetett Ngo-ra, viszont a fent említett kulcstényezők hangsúlya nem csorbult - Ngo pedig minden további nélkül be is tudott jelentkezni Lenovo Y430-as laptopjába úgy, hogy a preparált fényképet mutatta fel a gép kamerájának. A technikus később ugyanezt az eljárást szemléltette ASUS és Toshiba laptopokon is.
A számítógépes rendszerek biztonsága tehát továbbra is egy meglehetősen kényes terület, arcfelismerés, ujjlenyomat-vizsgálat és jelszókombinációk ellenére is. Kérdés, lesznek-e valaha is olyan védelmek, amit kellő rátermettséggel és szakértelemmel nem tudnak majd kijátszani egyesek.